google/wiki40b huggingface dataset:
हल्दिया

भूगोल व बंदरगाह

हल्दिया भारत के पूर्वी समुद्रतट का एक प्रमुख बंदरगाह और औद्योगिक केन्द्र है, जो कलकत्ता से लगभग 125 किलोमीटर दक्षिण-पश्चिम की ओर, हुगली नदी के मुहाने के पास स्थित है। हल्दिया नगर की सीमा हल्दी नदी से सटी है, जो गंगा नदी की एक शाखा है। हल्दिया शहर कई पेट्रोकेमिकल व्यवसायों का केंद्र है, और इसे कोलकाता और इसके अंतर्देशीय क्षेत्र के लिए एक प्रमुख व्यापारी बंदरगाह के रूप में कार्य करने के लिए विकसित किया जा रहा है।

जनसांख्यिकी

२०११ की जनगणना के अनुसार, हल्दिया की आबादी २,००,७६२ थी, जिसमें से १,०४,८५२ पुरुष थे और ९५,९१० महिलाएं थीं। ७ साल से कम आयु के शिशुओं की जनसंख्या २१,१२२ थी और ७+ के नागरिकिओं की आबादी के लिए साक्षरता दर ८९.०६% प्रतिशत दर्ज की गई थी।

भूगोल

हल्दिया नगर हुगली नदी के मुहाने पर स्थित है। यह हुगली नदी और हल्दी नदी के संगम पर स्थित है, जोकि गंगा नदी की दो शाखाएं हैं। यह नगर 22.03°N 88.06°E. पर अवस्थित है, और समुद्र सतह से इसकी औसत ऊँचाई ८ मीटर है।

उद्योग

हल्दिया में कई भारी औद्योगिक कम्पनियाँ स्थापित हैं, जिनमें साउथ एशियन पेट्रोकेमिकल्स लिमिटेड, इंडियन ऑयल कॉर्पोरेशन लिमिटेड (आईओसीएल), एक्साइड, शॉ वालेस, टाटा केमिकल्स, हल्दिया पेट्रोकेमिकल्स, इंडिया पावर कॉर्पोरेशन लिमिटेड, हिंदुस्तान लीवर और मित्सुबिशी केमिकल कॉरपोरेशन भी शामिल हैं।
दिलदार नगर

दिलदार नगर का इतिहास

दिलदार नगर गाजीपुर से 20 किलोमीटर की दूरी पर स्थित है। शहर और स्टेशन के मध्य में एक टीला बना हुआ है जिसे अखाड़ा कहा जाता है। कहा जाता है कि यहां पर राजा नल का सिंहासन और पश्चिम दिशा की ओर एक विशाल कुंड है। इस कुंड को रानी सागर के नाम से जाना जाता है। इसका नाम प्रसिद्ध महारानी दम्यन्ती ने नाम पर रखा गया था।राजा नल एवम दमयंती का इतिहास इसी नगर से जुड़ा है,जिसका अवशेष आज भी दिलदारनगर के गर्भ में छिपा हुआ है।दिलदार नगर का प्राचीन नाम अखंड था जो बाद में अखंधा हो गया।यह राजा नल की राजधानी थी।

पर्यटन स्थल

महादेव का प्राचीन मंदिर 
शायर माता का मंदिर,शम्भु राय,पियरीया बाबा,दर्शन सिंह  की समाधि,(स्टेशन के पास),रामजानकी मन्दिर(पानी टंकी के पास),हरिदास बाबाकी कुटिया(देवल मोड़), शिवमंदिर,सद्भावना चौक,माई जी का कुटिया(प्राचीन गुरूद्वारा,पोखरा),नवीन गुरू 
द्वारा,लाली देवी मन्दिर,गिरनार आश्रम (वायरलेस मोड़)मनोरंजन की दृष्टि से नगर में दो सिनेमाघर कुमार टॉकीज और कमसार टॉकीज उपलब्ध है।
रूप तेरा मस्ताना

संक्षेप

राजकुमारी उषा का निजी सहायक अजीत (प्राण), उसे खत्म कर देता है और कुछ दिनों के लिए उस जैसी दिखने वाली किरन (मुमताज़) को ले आता है। हालांकि किरन गरीब है, वह ऐसा करने से इनकार कर देती है। फिर अजीत उसे और उसके परिवार को धमकाता है, और वह अनिच्छा से सहमत हो जाती है। 
वह उषा के मंगेतर, एक राजकुमार (जितेन्द्र) से मिलती है और उसके साथ प्यार में पड़ जाती है। वह यह महसूस नहीं करती कि उसकी भावनाएँ जल्द ही इतिहास बन जायेंगी, जब उन कुछ दिनों का अंत होगा। फिर उसे यह समृद्ध जीवन शैली छोड़ देनी होगी और गरीबी में रहने के लिए वापस जाना होगा।
गुलकी बन्नो

गुलकी बन्नो धर्मवीर भारती द्वारा रचित हिंदी कहानी है। इसका लेखन नई कहानी के दौर में हुआ था।

कथावस्तु

यह एक ऐसी कुबड़ी गुलकी की कहानी है जो कि घेघा बुआ के चौतरे पर बैठकर तरकारियाँ बेचकर अपना गुजर-बसर स्वयं करती है। उसके पिता की मृत्यु के पश्चात् से वह अकेली ही रहती है। उसके पति मनसेधू ने उसे छोड़कर दूसरा ब्याह कर लिया। वास्तव में गुलकी का कूबड़ उसके पति की ही देन है। 25-26 की उम्र में ही झुर्रियों से भरे चेहरे और झुककर चलने के कारण वह बूढ़ी नज़र आने लगी। मौहल्ले-भर के बच्चे उसकी दुकान के पास दिनभर खेलते और गुलकी का मज़ाक भी उड़ाते थे। इन्हीं बच्चों में मिरवा और उसकी छोटी बहन मटकी भी खेला करते थे। वे जानकी उस्ताद के बच्चे थे, जो कि किसी रोग के कारण गल-गल कर मरे थे। उनके ये दो बच्चे भी विकलांग और विक्षिप्त तथा रोगग्रस्त पैदा हुए थे। मिरवा को गाना अच्छा लगता था इसीलिए वह गुलकी की दुकान के पास बैठकर 'तुमे बछ याद कलते अम छनम तेली कछम!' जैसे गाने गाया करता था और उसकी बहन गुलकी से कुछ-न-कुछ खाने के लिए ले लिया करती थी। उस महफिल में झबरी कुतिया भी शामिल रहती थी। सत्ती कभी-कभी गुलकी से मिलने आती थी, उससे सभी बच्चे बहुत डरते थे क्योंकि उसके पास एक छुरी भी रहती थी। घेघा बुआ से झगड़ा होने पर गुलकी को उनका चौतरा भी छोड़ना पड़ा। लगातार भारी बारिश से उसका घर भी गिर गया तब वह सत्ती के साथ उसी के घर में रहने लगी। सत्ती ने बुआ का पाँच महीने का बाकी किराया भी चुका दिया। उसने मनसेधू के वापस लौटने पर गुलकी को लाख मना किया कि वह उसके साथ न जाए किंतु गुलकी के लिए पति का साथ और घर ही सबकुछ था अतः वह न मानी। जिस पति के लौटने पर वह इतनी खुश थी वह उसे अपनी नई बीवी तथा उसके बच्चे की देखभाल के लिए लेने आया था। जब गुलकी ससुराल चली गई तब मिरवा विदाई गीत गाने लगा 'बन्नो डाले दुपट्टे का पल्ला, मुहल्ले से चली गई राम!' इसमें साथ दिया मटकी ने "बन्नो तली गई लाम! बन्नो तली गई लाम! बन्नो तली गई लाम!"
सैय़दपुर उपज़िला

जनसांख्यिकी

यहाँ की आधिकारिक स्तर की भाषाएँ बांग्ला और अंग्रेज़ी है। तथा बांग्लादेश के किसी भी अन्य क्षेत्र की तरह ही, यहाँ की भी प्रमुख मौखिक भाषा और मातृभाषा बांग्ला है। बंगाली के अलावा अंग्रेज़ी भाषा भी कई लोगों द्वारा जानी और समझी जाती है, जबकि सांस्कृतिक और ऐतिहासिक निकटता तथा भाषाई समानता के कारण, कई लोग सीमित मात्रा में हिंदुस्तानी(हिंदी/उर्दू) भी समझने में सक्षम हैं। यहाँ का बहुसंख्यक धर्म, इस्लाम है, जबकि प्रमुख अल्पसंख्यक धर्म, हिन्दू धर्म है। राजशाही विभाग में, जनसांख्यिकीक रूप से, इस्लाम के अनुयाई, आबादी के औसतन करीब ८८% है, जबकि शेष जनसंख्या प्रमुखतः हिन्दू धर्म की अनुयाई है। यह मुख्यतः ग्रामीण क्षेत्र है, और अधिकांश आबादी ग्राम्य इलाकों में रहती है।

अवस्थिती

सैय़दपुर उपजिला बांग्लादेश के उत्तरी सीमान्तों में स्थित, रंगपुर विभाग के निलफामारी जिले में स्थित है।
ओड़िया संस्कृति

ओड़िशा राज्य की संस्कृती।

मनोरंजन

पाला,ओडिशा में मनोरंजन का एक अनोखा रूप है। जो कलात्मक थिएटर के तत्वों को शास्त्रीय ओडिसी संगीत और संस्कृत कविता से जोड़ती है।

भाषा

लोगों के बहुमत द्वारा बोली जाने वाली राज्य की आधिकारिक , उड़िया है। उड़िया भारत-यूरोपीय भाषा परिवार की इंडो-आर्यन शाखा के अंतर्गत आता है, और बारीकी से बंगाली और असमिया से संबंधित है। द्रविड़ और मुंडा भाषा परिवारों से संबंधित कुछ जनजातीय भाषाएँ अभी भी राज्य के आदिवासियों के द्वारा बोली जाती हैं। राज्य भारत की भव्य सांस्कृतिक विरासत, में से एक है। राजधानी भुवनेश्वर अपने अति सुंदर मंदिरों के लिए जाना जाता है।

पोषाक

लोग त्योहारों या अन्य धार्मिक अवसरों के दौरान धोती, कुर्ता और गामुछा जैसे पारंपरिक कपड़े पहनना पसंद करते हैं, हालांकि पश्चिमी शैली के कपड़े, पुरुषों के बीच शहरों और कस्बों में अधिक से अधिक स्वीकृति प्राप्त की है। महिला सामान्य रूप से साड़ी (संबलूपूरी साड़ी, बोमकाई साड़ी, कटकी साड़ी) या शलवार कमीज पहनना पसंद करते हैं; पश्चिमी पोशाक शहरों और कस्बों में युवा महिलाओं के बीच लोकप्रिय होता जा रहा है।
१६६९ ईसा पूर्व

१६६९ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से १६६९ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
लेलेटी खुमालो

शुरुआती जीवन

लेलेटी खुमालो का जन्म उत्तरी डरबन के कुआमाशु बस्ती में हुआ था। छोटी उम्र से ही अदाकारी और रंगमंच कलाओं में वे दिलचस्पी रखती थीं।
मद्रास शेयर बाज़ार

मद्रास शेयर बाज़ार (म॰शे॰बा॰, Madras Stock Exchange) भारत के चेन्नई शहर में स्थित एक शेयर बाज़ार है। सन् १९३७ में स्थापित होने वाला यह शेयर बाज़ार भारत का चौथा और दक्षिण भारत का पहला शेयर बाज़ार था। २००१ में इसमें ३०.९ अरब रुपयों की ख़रीद-बिक्री हुई जो भारत के मुख्य बम्बई शेयर बाज़ार और भारत के राष्ट्रीय शेयर बाज़ार के लेनदेन का केवल ३.५% था।
१९९६ में म॰शे॰बा॰ का पूर्ण कम्प्यूटरीकरण कर दिया गया और उसपर चेन्नई-भर की १२० दलाल कम्पनियाँ सक्रीय हो गई। इस शेयर बाज़ार में १,७८५ कम्पनियाँ पंजीकृत हैं जिनके शेयर ख़रीदे-बेचे जा सकते हैं। यहाँ रोज़ाना १० बजे सुबह से ३:३० बजे दोपहर तक व्यापार चलता है।
जामनगर

इतिहास

जामनगर का निर्माण जामसाहेब ने 1540 में करवाया था। अब यह गुजरात के जामनगर ज़िले का प्रशासनिक मुख्यालय है।

यातायात और परिवहन

जमनगर शहर सड़क, रेल और वायुमार्ग से जुड़ा हुआ है।

उद्योग और व्यापार

सीमेंट, मिट्टी के बर्तन, वस्त्र और नमक यहाँ के प्रमुख औद्योगिक उत्पाद हैं। यह शहर बांधनी कला, जरी की कढ़ाई और धातुकर्म के लिए प्रसिद्ध है।
जामनगर रिफ़ाइनरी भारत और विश्व की सबसे बड़ी तेल रिफ़ाइनरी है। यहाँ प्रति दिन 1.24 मिलियन बैरल तय्यार होता है। इसका स्वामित्व रिलायंस इंड्स्ट्रीज़ के पास है। यह गुजरात में स्थित है।

शिक्षण संस्थान

यहाँ के शैक्षणिक संस्थानों में दोषी कालीदास आर्ट ऐंड साइंस कॉलेज, गवर्नमेंट डेंटल कॉलेज, एम. पी. शाह मेडिकल कॉलेज, एम. पी. कॉमर्स कॉलेज और वी. एम. मेहता कॉलेज ऑफ़ कॉमर्स ऐंड आर्ट्स शामिल हैं। यहाँ गुजरात आयुर्वेद विश्वविद्यालय भी स्थित है। जामनगर में देश का एकमात्र आयुर्वेदिक महाविद्यालय अपनी टाई एण्ड डाई (बन्धानी) कला के लिए भी प्रसिद्ध है।

पर्यटन

पर्यटन की दृष्टि से जामनगर में लकोटा संग्रहालय, डॉ॰ अम्बेडकर उद्यान, काली मंदिर, जैन मंदिर, श्री कृष्ण प्रणामी संप्रदायका मूल स्थान श्री 5 नवतनपुरी धाम-खीजडा मंदिर, श्री स्वामी नारायण मंदिर, माणिक भाई मुक्ति धाम, शाही महल, प्रताप विलास आदि दर्शनीय हैं। जामनगर के बीचोंबीच एक सुंदर झील है, साथ ही दो भव्य प्राचीन इमारतें कोठा बैस्टिऑन और लखौटा स्थित हैं, जहाँ सिर्फ पत्थर के पुल द्वारा ही पहुँचा जा सकता है। कई ऐतिहासिक मंदिरों और महलों के साथ-साथ शहर में आधुनिक कारख़ाने, अस्तपताल और आवासीय क्षेत्र भी हैं। जामनगर में ही देश का प्रथम व विश्व का द्वितीय सोलर चिकित्सालय सोलेरियम है। महाराज रणजीतसिंह द्वारा स्थापित इस अस्पताल में सूर्य की किरणों के द्वारा उपचार किया जाता है।

जनसंख्या

2001 की जनगणना के अनुसार इस शहर की जनसंख्या 4,47,734 है।
श्यामलाल शर्मा

श्यामलाल शर्मा उर्फ अल्हड़ बीकानेरी (१७ मई १९३७ - १७ जून २००९) हिन्दी साहित्य के जाने-माने हास्य कवि थे। उनका जन्म हरियाणा के रेवाड़ी जिले के बीकानेर गाँव में हुआ था।

कृतियाँ

श्री बीकानेरी की शब्द-यात्रा 1962 से गीत-गजल में पर्दापण हुई। उनकी साहित्यिक रचनाएं पत्र-पत्रिकाओं में प्रकाशित एवं आकाशवाणी, दूरदर्शन पर भी प्रसारित हुई। वर्ष 86 में हरियाणवी फीचर फिल्म 'छोटी साली' के गीत-कहानी का लेखन व निर्माण किया।
उन्होंने लगभग 15 पुस्तकें लिखीं, जिनमें 'भज प्यारे तू सीताराम', 'घाट-घाट घूमे', 'अभी हंसता हूं', 'अब तो आंसू पोंछ', 'भैंसा पीवे सोम रस', 'ठाठ गजल के', 'रेत का जहाज' एवं 'अनछुए हाथ', 'खोल देना द्वार' और 'जय मैडम की बोल रे' प्रसिद्ध रही।

पुरस्कार एवं सम्मान

उनको 1996 में राष्ट्रपति द्वारा सम्मानित किया गया। हरियाणा सरकार ने वर्ष 2004 हरियाणा गौरव पुरस्कार से भी नवाजा गया। इसके अतिरिक्त 1981 में ठिठोली पुरस्कार दिल्ली, काका हाथरसी पुरस्कार, उज्जैन का टेपा पुरस्कार, कानपुर का मानस पुरस्कार, बदायूं का व्यंग्य पुरस्कार, इन्द्रप्रस्थ साहित्य भारती एवं यथा संभव उज्जैन पुरस्कार भी प्राप्त हुए। इसके अलावा अखिल भारतीय कवि सभा दिल्ली का काव्य गौरव एवं दिल्ली सरकार काका हाथरसी सम्मान भी मिला।
ओल्जियाई (शहर)

ओल्जियाई (शहर) (मंगोलियाई भाषा:Өлгий ) मंगोलिया का शहर है। इस जिले का मुख्यालय बयन-ओल्जियाई है। इस शहर का कुल क्षेत्रफल 28,060 वर्ग किलोमीटर है। इस शहर की जनसंख्या 28,486(2008)  है।
वरुण गांधी

पूर्व जीवन

वरुण गांधी का जन्म १३ मार्च १९८० को नई दिल्ली में हुआ। उनके माता पिता का नाम मेनका गांधी और संजय गांधी है। वो पूर्व प्रधानमंत्री इंदिरा गांधी के पौत्र हैं। उनके पिता की मौत एक विमान दुर्घटना में जून १९८० में हुई। उनके पिता के निधन के समय वरुण गांधी की आयु मात्र ३ माह थी।

राजनीतिक वृत्ति

वरुण गांधी ने १९९९ में पीलीभीत निर्वाचन क्षेत्र में अपनी मां के लिए प्रचार कार्य आरम्भ किया। उन्होंने अपनी मां के साथ २००४ में भाजपा की सदस्यता प्राप्त की। इससे पहले वो राष्ट्रीय जनतांत्रिक गठबंधन (राजग) की सदस्य थीं। इन्हें सच कहने के लिये प्रसिद्ध नेता माना जाता है
अंतिम लेखे

व्यापार खाता (Trading Accounts)

व्यापार खाता सकल लाभ हानि ज्ञात करने के लिये तैयार किया जाता है इसमें जिन वस्तुओं का व्यापार किया जाता है उससे संबंधित क्रय एवं विक्रय खातों के शेष तथा उनसे संबंधित प्रत्यक्ष खर्चों के खाते जैसे मजदूरी खाता, आवक भाड़ा आदि। इसमें प्रारम्भिक रहतिया (यदि हो) एवं अंतिम रहतियें को भी दर्शाया जाता है।
व्यापार खाते के दो पक्ष होते हैं, डेबिट और क्रेडिट पक्ष | डेबिट पक्ष में प्रारम्भिक रहतिया (Opening Stock) क्रय खाता उससे संबंधित खर्चो एवं सकल लाभ यदि हो तो दर्शाया जाता है। क्रेडिट पक्ष में विक्रय खाता, अंतिम रहतिया एवं सकल हानि यदि हो तो दर्शायी जाती है।

लाभ-हानि खाता (Profit And Loss Accounts)

इसे शुद्ध लाभ या हानि ज्ञात करने के लिये तैयार किया जाता है। इसमें व्यापार या संस्था के समस्त आगम (आयगत) एवं अप्रत्यक्ष खर्चो को डेबिट पक्ष की ओर दर्शाया जाता है एवं आगम (आयगत) एवं अप्रत्यक्ष आय जैसे प्राप्त कमीशन, प्राप्त छूट, प्राप्त ब्याज आदि को क्रेडिट पक्ष की ओर दर्शाया जाता है। एवं व्यापार खाते से लाया गया सकल लाभ क्रेडिट पक्ष की ओर और यदि सकल हानि हो तो डेबिट पक्ष की ओर दर्शायी जाती है।
संक्षेप में हम कह सकते हैं कि अवास्तविक खातों से संबंधित समस्त खातों के शेष लाभ-हानि खाते में लिखा जाता है यदि क्रेडिट शेष हो तो उसे शुद्ध लाभ लिखकर डेविट पक्ष में दर्शाया जाता है। इसके विपरीत यदि डेबिट शेष हो तो शुद्ध हानि लिखकर क्रेडिट पक्ष में लिखा जाता है।

स्थिति विवरण (चिट्ठा) (Balance Sheet)

चिट्ठे से आशय ऐसे विवरण पत्र से है जो एक निर्धारित तिथि पर व्यवसाय की वित्तीय स्थिति को प्रगट करता है। वित्तीय स्थिति से आशय व्यापार की सम्पत्ति एवं उसके दायित्वों की तुलना से होता है। इसकी जानकारी के लिये व्यापारी वर्ष के अंत में सम्पत्ति एवं दायित्वों का विवरण तैयार करते हैं जिसे चिट्ठा कहते है।
चिट्ठे के बाई ओर के भाग में व्यापार के दायित्व एवं दाहिनी ओर सम्पत्तियाँ दर्शाई जाती है। चिट्ठे में दायित्व एवं सम्पत्तियों के अतिरिक्त समायोजन प्रविष्टियाँ भी उनके गुण के अनुसार सम्पत्ति एवं दायित्व की तरफ दर्शाई जाती है।

संपत्ति पक्ष (Assets Side)

इस पक्ष में व्यापार की समस्त सम्पत्तियों को एकीकृत करके दर्शाते हैं। व्यापारिक सम्पत्ति को पांच भागों में वर्गीकृत किया गया है -
(1) स्थाई सम्पत्ति (Fixed assets) : जो सम्पत्ति व्यापार या संस्था को चलाने के लिये क्रय की जाती है उन्हें स्थाई सम्पत्ति कहते है। जैसे, भवन, भूमि, मशीने, फर्नीचर इत्यादि।
(2) चल सम्पत्ति (Current assets) : ऐसी सम्पत्ति जो व्यापार में पुनः बेचने के लिये खरीदी जाती है या रोकड़ में परिवर्तित करने हेतु व्यापार में रखी जाती है उन्हें चल सम्पत्ति कहते है।
(3) तरल सम्पत्ति (Floating assets) : व्यापारी की ऐसी सम्पत्तियां जो कि रोकड़ को प्रदर्शित करती है को तरल सम्पत्ति कहते है जैसे रोकड़, बैंक में रोकड़, धनादेश आदि।
(4) नष्ट होने वाली सम्पत्ति (Wasting assets) : ऐसी सम्पत्तियां जिनका उपयोग करने से नष्ट हो जाती है को नष्ट होने वाली सम्पत्ति कहा जाता है। जैसे खदान, जीवित पशु  आदि।
(5) काल्पनिक सम्पत्ति : जो वास्तव में सम्पत्तियां नहीं होती पर चिट्ठे में सम्पत्ति की ओर दिखायी जाती है, को काल्पनिक सम्पत्ति कहते है। इसमें ऐसे खर्चों को शामिल किया जाता है जो इतने अधिक होते हैं कि उनकी सम्पूर्ण राशि एक वर्ष में लाभ हानि खाते में हस्तांतरित न की जाकर कई वर्षों में हस्तांतरित की जाती है।
अंत में व्यापार से होने वाले लाभ को दायित्व की ओर पूंजी में जोड़ दिया जाता है या हानि को घटा दिया जाता है।
विद्युतस्वरी

संगीत वाद्य यंत्रों के होर्नबोस्तेल-साक्स वर्गीकरण में, विद्युतस्वरी या इलेक्ट्रोफ़ोन (Electrophone) ऐसे वाद्य होते हैं जिनमें ध्वनी विद्युत के प्रयोग से होती है। इसका उदाहरण थेरेमिन है।
गुजरी महल (ग्वालियर)

ग्वालियर दुर्ग के भूतल भाग में गुजरी महल स्थित है। तोमर वंश के यशस्वी राजा मानसिंह तोमर  ने अपनी प्रियतमा गूजरी रानी मृगनयनी के लिये सन् १४८६-१५१६ ई. में यह महल बनवाया था।
गूजरी महल ७१ मीटर लम्बा एवं ६० मीटर चैड़ा आयताकार भवन है जिसके आन्तरिक भाग में एक विशाल आंगन है। गूजरी महल का बाहरी रूप आज भी प्रायः पूरी तरह से सुरक्षित है। महल के प्रस्तर खण्डों पर खोदकर बनाई गई कलातम्क आकृतियों में हाथी, मयूर, झरोखे आदि एवं बाह्य भाग में गुम्बदाकार छत्रियों की अपनी ही विशेषता है तथा मुख्य द्वार पर निर्माण संबंधी फारसी शिलालेख लगा हुआ है।
सम्पूर्ण महल को रंगीन टाइलों से अलंकृत किया गया था, कहीं-कहीं प्रस्तर पर बड़ी कलात्मक नयनाभिराम पच्चीकारी भी देखने को मिलती है।
इस महल के भीतरी भाग में पुरातात्विक संग्रहालय की स्थापना सन 1920 में एम.वी.गर्दे द्वारा कराई गई थी जिसे सन् 1922 में दर्शकों के लिये खोला गया था। संग्रहालय के 28 कक्षों में मध्य प्रदेश की ईसापूर्व दूसरी शती ई. से १७वीं शती ई. तक की विभिन्न कलाकृतियों और पुरातात्विक धरोहरों का प्रदर्शन किया गया है।  
गुजरी महल स्थित संग्रहालय  मध्यप्रदेश का सबसे पुराना संग्रहालय है जिसमें मध्यप्रदेश के पुरातत्व इतिहास से संबंधित महत्वपूर्ण शिलालेख भी रखे गए हैं और विदिशा के बेसनगर, पवाया से प्राप्त महत्वपूर्ण पाषाण प्रतिमाएं रखी हुई हैं।  इसके अतिरिक्त संग्रहालय में सग्रहीत पुरा सामग्री में पाषाण प्रतिमाएं, कांस्य प्रतिमाएं, लघुचित्र, मृणमयी मूर्तियां, सिक्के तथा अस्त्र-शस्त्र प्रदर्शित है। इनमें विशेष रूप से दर्शनीय ग्यारसपुर की शालभंजिका की मूर्ति है।
गूजरी रानी का गाँव 'मैहर राई', ग्वालियर से २५ किमी मील दूर था। शर्त के अनुसार राजा मानसिंह ने मृगनयनी के गाँव से से नहर द्वारा पीने का पानी लाने की व्यवस्था की थी।
न्यूक्लीक अम्ल द्वि कुंडलिनी

आणविक जीवविज्ञान में, डीएनए आदि न्यूक्लीक अम्लों की संरचना को द्वि कुण्डलिनी (double helix) कहते हैं।
कतर पर्यटन प्राधिकरण

Visa छूट

खाड़ी सहयोग परिषद देशों के नागरिकों (बहरीन, कुवैत, ओमान, सऊदी अरब और संयुक्त अरब अमीरात) को कतर में प्रवेश करने के लिए visa की जरूरत नहीं है।

कतर ट्रांज़िट Visa

कतर एयरवेज की उड़ान से कतर में आने वाले सभी देशों के यात्री 96 घंटे के ट्रांज़िट Visa के लिए नि:शुल्क आवेदन करने के पात्र हैं। हालांकि, इसके लिए कुछ नियम और शर्तें लागू होती हैं, इसलिए visa केवल कतर के आंतरिक मंत्रालय के विवेकाधिकार पर जारी किए जाते हैं।

 GCC रेसिडेंट विज़िट Visa

खाड़ी सहयोग परिषद (GCC) देशों के ऐसे निवासियों जिन्हें स्वीकृत व्यवसायों में पद हासिल हैं और जो उनसे संबद्ध हैं, को कतर में आगमन पर GCC रेसिडेंट विजिट Visa मिल सकता है। यह एकल-प्रवेश visa, जिसे क्रेडिट कार्ड द्वारा देय QAR 100 के शुल्क से प्राप्त किया जा सकता है, 30 दिनों के लिए मान्य है और तीन अतिरिक्त महीनों के लिए नवीनीकृत किया जा सकता है। इस visa योजना को प्राप्त करने के इच्छुक आगंतुकों को कतर में प्रवेश करने पर उनके पेशे संबंधी विवरण देने वाला आधिकारिक दस्तावेज़ पेश करने के लिए कहा जा सकता है।
नोटा

नोटा का अर्थ है- नन ऑफ द एबव, यानि इनमें से कोई नहीं।
NOTA का उपयोग पहली बार भारत में 2009 में किया गया था। स्थानीय चुनावों में मतदाताओं को NOTA का विकल्प देने वाला छत्तीसगढ़ भारत का पहला राज्य था। NOTA बटन ने 2013 के विधानसभा चुनावों में चार राज्यों - छत्तीसगढ़, मिजोरम, राजस्थान और मध्य प्रदेश और राष्ट्रीय राजधानी क्षेत्र, दिल्ली में अपनी शुरुआत की। 2014 से नोटा पूरे देश मे लागू हुआ।भारत निर्वाचन आयोग ने दिसंबर २०१३ के विधानसभा चुनावों में इलेक्ट्रॉनिक वोटिंग मशीन में इनमें से कोई नहीं अर्थात `नोटा`(नन ऑफ द एबव) बटन का विकल्प उपलब्ध कराने के निर्देश दिए।,,
2018 में नोटा को भारत में पहली बार उम्मीदवारों के समकक्ष दर्जा मिला। हरियाणा में दिसंबर २०१८ में पांच जिलों में होने वाले नगर निगम चुनावों के लिए हरियाणा चुनाव आयोग ने निर्णय लिया कि नोटा के विजयी रहने की स्थिति में सभी प्रत्याशी अयोग्य घोषित हो जाएंगे तथा चुनाव पुनः कराया जाएगा। हालांकि अभी भारत निर्वाचन आयोग ने इसे लागू नही किया है।
भारतीय आम चुनाव, 2019 में भारत में लगभग 1.04 प्रतिशत मतदाताओं ने उपरोक्त में से कोई नहीं (नोटा) के लिए मतदान किया, जिसमें बिहार 2.08 प्रतिशत नोटा मतदाताओं के साथ अग्रणी रहा।
मुकुल रॉय

श्री मुकुल रॉय को भारत सरकार की पंद्रहवीं लोकसभा के मंत्रीमंडल में जहाज़रानी राज्यमंत्री में मंत्री बनाया गया है। २० मार्च २०१२ को उन्हें रेल मंत्री बनाया गया है। पहले ये तृणमूल कांग्रेस के नेता थे अब भारतीय जनता पार्टी में हैं।
पोस्टकार्ड

पोस्टकार्ड एक मोटे कागज या पतले गत्ते से बना एक आयताकार टुकड़ा होता है जिसे संदेश लिखने के लिए प्रयोग किया जाता है, साथ ही इसे बिना किसी लिफाफे में बंद किये, डाक द्वारा भेजा भी जा सकता है। अधिकतर देशों में इसका शुल्क एक लिफाफे के (जिस पर डाक टिकट चिपकाई गयी हो) द्वारा भेजे गये एक पत्र की तुलना में कम होता है। पोस्टकार्ड का आविष्कार ऑस्ट्रिया में १८६९ को हुआ था। आस्ट्रिया में यह इतना लोकप्रिय हुआ कि इसकी देखा देखी अन्य देशों ने भी इसे अपनाने में देरी नहीं की। ब्रिटेन ने १८७२ में अपना पहला पोस्टकार्ड जारी किया तो भारत का पहला पोस्टकार्ड 1879 में जारी किया गया। भारत के पहले पोस्टकार्ड की कीमत तीन पैसे रखी गयी थी। साल की पहली तीन तिमाही में ही लगभग 7.5 लाख रुपए के पोस्टकार्ड बेचे गए थे। पहला चित्रित पोस्टकार्ड फ्रांस ने 1889 में जारी किया था और इस पर एफिल टॉवर अंकित था। पोस्टकार्डों के संग्रहण और अध्ययन को अंग्रेजी में डेल्टियोलॉजी कहते हैं।
सहकार भारती

उद्देश्य

सहकार भारती का मुख्य उद्देश्य जनता की आर्थिक सेवा द्वारा समाज का आर्थिक उत्थान करने वाली सहकारिता को शुद्ध करना एवं मजबूत बनाना है- जैसे सहकारिता में आए हुए दोषों को दूर करना, सहकारी कार्यकर्ताओं को प्रशिक्षित एवं संस्कारित करना, सहकारिता का जनसाधारण में प्रचार व प्रसार करना, परिसंवाद, परिचर्चा, सम्मेलन, प्रशिक्षण वर्ग इत्यादि कार्यक्रमों द्वारा जन प्रबोधन करना, सहकारिता का साहित्य छापना, सहकारिता की समस्याओं को सुलझाने हेतु मार्गदर्शन करना, आदर्श सहकारी संस्थाएं आरम्भ करना, चलाना एवं बढ़ाना, समाजसेवी आदर्श सहकारिता-कार्यकर्ताओं को सम्मानित व संगठित करना तथा सहकारिता को समाजोपयोगी बनाना इत्यादि सहकार भारती के अन्य उद्देश्य एवं कार्य हैं।

पृठभूमि एवं इतिहास

भारत में सहकारिता १८९४ से आरम्भ हुई, ऐसा कहा जाता है। कारण तब वडोदरा में प्रथम सहकारी संस्था गठित हुई। देश स्वाधीन होने के बाद भारत की सरकार ने सहकारिता को एक जनोपयोगी कार्य समझकर इसे बढ़ाने में पर्याप्त रुचि ली। आर्थिक मदद देकर इसे खूब प्रोत्साहित किया। परिणामस्वरूप सहकारिता का प्रचार गांव-गांव तक हो गया। आज देश में साढ़े छह लाख सहकारी संस्थाएं हैं, जिनसे इक्कीस करोड़ लोग जुड़े हैं। विश्व की सहकारिता का एक चौथाई भाग भारत में विभिन्न सहकारी संस्थाओं से जुड़ा हुआ है। सहकारिता की विभिन्न विधाएं भी देश में आरम्भ हो गईं। साख, गृह निर्माण, उपभोक्ता भंडार, यातायात, मुद्रण, मछुआरे, कर्मचारी, जुलाहे, क्रय-विक्रय, चीनी उद्योग, वस्त्र-उद्योग, बैंक इत्यादि सभी क्षेत्रों में सहकारी संस्थाएं कार्यरत हैं।
सरकारी उत्साह एवं प्रोत्साहन के कारण धीरे-धीरे सहकारी संस्थाएं सरकार-निर्भर हो गईं। उनकी आत्मनिर्भरता ही समाप्त हो गई। कई सहकारी संस्थाएं तो सरकारी संस्थाओं में ही बदल गईं। सहकारिता सरकारी धन की स्वाहाकारिता के रूप में प्रयोग की जाने लगी। परिणामस्वरूप आज देशभर में सभी राज्यों में सहकारिता बदनाम है। उस पर लोगों का विश्वास खत्म-सा हो गया है।
ऐसे समय में संघ के स्वयंसेवक जो सहकारिता के क्षेत्र में किसी न किसी रूप में कार्यरत थे, उनका चिंतित होना स्वाभाविक था। ग्रेवाल समिति ने अपनी रपट में कहा था कि भारत में सहकारिता आंदोलन पूर्णत: असफल हो गया है। रपट में आगे कहा गया कि इस आंदोलन को सफल जरूर बनाना चाहिए, क्योंकि सहकारिता द्वारा ही सामान्य व्यक्ति का आर्थिक उत्थान संभव है।

भारत में सहकारिता आन्दोलन

मुख्य लेख - सहकारिता का इतिहास
पारिस्थितिक अनुक्रम

लम्बी अवधि में समय के साथ किसी पारिस्थितिक समुदाय (ecological community ) के प्रजातीय संरचना का क्रमशः बदल जाना पारिस्थितिक अनुक्रम (Ecological succession) कहलाता है। इस प्रक्रिया में कुछ दशक (जैसे वन्यजीव के लिए) से लेकर लाखों वर्षों का समय लग सकता है। यह कार्य शुरू में उस समुदाय में अपेक्षाकृत कुछ अग्रणी पौधों और पशुओं जानवरों से शुरू होता है और धीरे-धीरे विविधता और जटिलता को बढ़ती जाती है (अधिक पौधे/जन्तु) जो तब तक जारी रहती है जब तक कि चरम की अवस्था, अर्थात स्थायित्व तथा स्व-शास्वता (self-perpetuating), न आ जाय।

पादप अनुक्रमण

विशेष स्थान पर अनेक पादप समुदायों द्वारा परिवर्तन के पश्चात् चरम समुदाय (climax stage) का निर्माण होता है तो इसे पादप अनुक्रमण (plant succession) कहते हैं। यह जलाशय से प्रारम्भ हो तो जलक्रमक (hydrosere) कहलाता है, नग्न् क्षेत्र से शुरू हो तो मरुक्रमक (xerosere) कहलाता है।
प्रशांति निलयम

प्रशांति निलयम (14°9.91′N 77°48.70′E - समुद्र तल से 800 मीटर (2624 फीट) की ऊँचाई पर स्थित), सत्य साईं बाबा द्वारा स्थापित मुख्य आश्रम का नाम है। प्रशांति निलयम, आन्ध्र प्रदेश के अनंतपुर जिले के पुट्टपर्थी, नामक एक छोटे से गांव जहां पर श्री सत्य साईं बाबा का जन्म हुआ था, में स्थित है। 
प्रशांति निलयम, का सरल भाषा में अर्थ " उच्चतम शांति का धाम" है। सत्य साईं बाबा इस आश्रम में अपने हजारों भक्तों को दैनिक रूप से अपने दर्शन दिया करते थे। सत्य साई बाबा आमतौर पर जून की शुरुआत से लेकर अगले वर्ष मार्च तक प्रशांति निलयम में उपस्थित रहते थे। 
सर जी नमस्कार मेरा नाम रंजीत सिंह है मैं देवरिया उत्तरप्रदेश में रहता हूँ मेरी आयु लगभग 40 साल है।मेरे दिल के 4 वॉल्व में से एक जाम हो गया है जिस वजह से मुझे बहुत दिक्कततो का सामना आये दिन करना पड़ रहा है।मैने एम्स दिल्ली में चिकित्सकीय उपचार कराया हुवा है वहाँ के डॉक्टर मुझे उस वॉल्व को बदलने की सलाह दे रहे हैं।मगर वँहा वेटिंग इतनी लंबी है कि मुझे लगता है कि मेरा नंबर आने तक मेरे सांथ कुछ अनहोनी ना घटित हो जाये।मेरे घर पे छोटे छोटे दो बच्चे एवम् एक बीबी है जो कि पूर्णतः मुझपे आश्रित है,इस बीमारी के वजह से पिछले कुछ दिनों सेमैं कुछ काम भी नहीं कर पा रहा हूँ ।अतः आपसे निवेदन है कि कृपया कुछ कीजिये कि मैं भी अपने जीवन के प्रवाह में लौट सकू और अपने परिवार का भरण पोषण कर संकु।धन्यवाद आपके जवाब के प्रतीक्षा में
कमल किशोर गोयनका

डॉ॰ कमल किशोर गोयनका दिल्ली विश्वविद्यालय में हिन्दी विभाग के अवकाशप्राप्त प्राध्यापक हैं। उन्होंने वहाँ चालीस वर्ष अध्यापन किया। गोयनकाजी उपन्यास सम्राट प्रेमचन्द के साहित्य के सर्वोत्तम विद्वान शोधकर्ता माने जाते हैं। मुंशी प्रेमचन्द पर उनकी अनेकों पुस्तकें व लेख प्रकाशित हो चुके हैं। प्रवासी हिन्दी साहित्य को एकत्रित करने, अध्ययन एवं विश्लेषण करने में उनकी अहम भूमिका रही। साहित्य अकादमी द्वारा प्रकाशित प्रेमचन्द ग्रंथावली के संकलन एवं सम्पादन में उनका विशेष योगदान है। उन्होंने हिन्दी में हाइकु कवितायें भी लिखी हैं।

सम्मान

डॉ॰ कमल किशोर गोयनका को वर्ष 2014 के व्यास सम्मान के लिए चुना गया है। 2012 में प्रकाशित उनकी शोध पुस्तक ‘प्रेमचंद की कहानियों का कालक्रमानुसार अध्ययन’ के लिए उन्हें यह पुरस्कार दिया जाएगा। इसके साथ ढाई लाख रुपये की सम्मान राशि प्रदान की जाती है।